楼上醉書
作者：陸游
朝代：宋

paragraphs: 丈夫不虚生世間，本意滅虜收河山。
豈知蹭蹬不稱意，八年梁益凋朱顔。
三更撫枕忽大叫，夢中奪得松亭關。
中原機會嘆屡失，明日茵席留餘澘。
益州官楼酒如海，我來解旗論日買。
酒酣博簺爲歡娱，信手梟盧喝成采。
牛背爛爛電目光，狂殺自謂元非狂。
故都九廟臣敢忘，祖宗神靈在帝旁。